ఆకాశ ఎయిర్

ఆకాశ ఎయిర్ (ఆంగ్లం: Akasa Air) ఇది ఎస్.ఎన్.వి ఏవియేషన్ ప్రైవేట్ లిమిటెడ్ బ్రాండ్. మహారాష్ట్రలోని ముంబైలో ప్రధాన కార్యాలయాన్ని కలిగి ఉన్న భారతీయ తక్కువ-ధర విమానయాన సంస్థ. దీనిని భారతీయ బిలియనీర్ రాకేష్ జున్‌జున్‌వాలా స్థాపించాడు. ఈ విమానయాన సంస్థ కంపెనీ తొలి విమానం (బోయింగ్ 737 మాక్స్) 2022 ఆగస్టు 7న ప్రయాణికులతో ముంబయి నుంచి అహ్మదాబాద్‌కు చేరింది. పౌరవిమానయాన శాఖ మంత్రి జ్యోతిరాదిత్య సింధియా దృశ్యమాధ్యమ పద్ధతిలో ఈ విమానాన్ని ప్రారంభించాడు. ఈ సందర్భంగా అకాశ ఎయిర్ సంస్థ సీఈఓ వినయ్ దూబే మాట్లాడుతూ 2022 సంవత్సరం చివరి నాటికి 18 ఎయిర్‌క్రాఫ్ట్‌లను సమకూర్చుకుంటామని, అలాగే ఏడాదికి 12-14 ఎయిర్‌క్రాఫ్ట్‌లను జోడించాలని లక్ష్యంగా పెట్టుకున్నామన్నాడు. అకాశ ఎయిర్ రాబోయే 5 సంవత్సరాలలో దాదాపు 72 విమానాలకు విస్తరిస్తుందని ఆయన అన్నాడు. ఆకాశ ఎయిర్ విమానయాన సంస్థ ద్వారా ప్రారంభంలో మెట్రో నగరాల నుండి టైర్-2, టైర్-3 నగరాలకు సేవలను అందిస్తామని, త్వరలోనే దేశంలోని అన్నీ ప్రధాన నగరాలకు కూడా విమానాలను నడుపుతామని ఆయన పేర్కొన్నాడు.

చరిత్ర 
2021 మార్చిలో జెట్ ఎయిర్‌వేస్, గోఫస్ట్ మాజీ సి.ఇ.ఒ వినయ్ దూబే, గోఫస్ట్ మాజీ చీఫ్ కమర్షియల్ ఆఫీసర్ ప్రవీణ్ అయ్యర్, ఫ్లైట్ ఆపరేషన్స్ హెడ్ నిఖిల్ వేద్‌లతో కలిసి భారతదేశంలో కొత్త తక్కువ-ధర క్యారియర్‌ను ప్రారంభించాలని ప్లాన్ చేసారు. 2021 జూలైలో భారత బిలియనీర్ వ్యాపారి రాకేష్ జున్‌జున్‌వాలా క్యారియర్‌లో 40 శాతం వాటా కోసం $35 మిలియన్లు పెట్టుబడి పెట్టారు. ఇది 2021 అక్టోబరులో పౌర విమానయాన మంత్రిత్వ శాఖ నుండి నో అబ్జెక్షన్ సర్టిఫికేట్ పొందింది.

గమ్యస్థానాలు 
2022 జులై 22న అకాశ ఎయిర్ తన మొదటి గమ్యస్థానాలను ప్రకటించింది. వాటి కోసం బుకింగ్‌లను కూడా ప్రారంభించింది. ఈ విమానయాన సంస్థ మొదటి వాణిజ్య విమానం 2022 ఆగస్టు 7న అహ్మదాబాద్, ముంబైల మధ్య జరిగింది. ఈ విమానాలు వారానికోసారి ఉంటాయి.

మూలాలు 

ఎయిర్‌లైన్స్ ఆఫ్ ఇండియా
2021లో స్థాపించబడిన ఎయిర్‌లైన్స్
2021లో స్థాపించబడిన భారతీయ కంపెనీలు